EIC เลื่อนประชุม ผถห.ลงมติเพิ่มทุนซื้อ “ส.ธนา มีเดีย” เป็น 8 ส.ค.60
EIC เลื่อนประชุม ผถห.ลงมติเพิ่มทุนซื้อ"ส.ธนา มีเดีย"เป็น 8 ส.ค. หลังวันนี้ไม่ครบองค์ประชุม
27 ก.ค. 2560

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า บริษัทได้แจ้งเลื่อนการประชุมวิสามัญผู้ถือหุ้นครั้งที่ 1/2560 ออกไปเป็นวันที่ 8 ส.ค. 60 หลังจากกำหนดการประชุมในวันนี้ไม่สามารถดำเนินการได้ เนื่องจากไม่ครบองค์ประชุม โดยการประชุมครั้งนี้มีวาระสำคัญ คือ การเพิ่มทุนเพื่อเข้าลงทุนในหุ้นสามัญของบริษัท ส.ธนา มีเดีย จำกัด
EIC ระบุว่า หลังจากกำหนดเริ่มการประชุมในวันนี้ล่วงเลยเวลานัดประชุมไปแล้วหนึ่งชั่วโมง มีผู้ถือหุ้นและผู้รับมอบฉันทะมาเข้าร่วมประชุมเป็นจำนวน 51 ราย นับเป็นจำนวนหุ้นได้ 105,102,212 หุ้นคิดเป็นร้อยละ 15.0038 ของจำนวนหุ้นที่จำหน่ายได้แล้วทั้งหมดของบริษัทฯ ซึ่งไม่ครบเป็นองค์ประชุมตามพระราชบัญญัติบริษัทมหาชน พ.ศ. 2535 มาตรา 103 และข้อบังคับของบริษัท ข้อ 32 ซึ่งระบุว่า ในการประชุมผู้ถือหุ้นจะต้องมีจำนวนผู้ถือหุ้นและผู้รับมอบฉันทะจำนวนไม่น้อยกว่า 25 ราย หรือไม่น้อยกว่ากึ่งหนึ่งของจำนวนผู้ถือหุ้นทั้งหมด และจำนวนหุ้นจะต้องนับรวมกันได้ไม่น้อยกว่า 1 ใน 3 ของหุ้นที่จำหน่ายได้แล้วทั้งหมดของบริษัทฯ จึงจะเป็นองค์ประชุม (กล่าวคือ ต้องมีผู้ถือหุ้นซึ่งถือหุ้นรวมเป็นจำนวนไม่น้อยกว่า 233,501,155 หุ้นจากจำนวนหุ้นทั้งหมดของบริษัทฯ 700,503,466 หุ้น)
ดังนั้น ทางบริษัทฯ ขอเลื่อนการประชุมวิสามัญผู้ถือหุ้น ครั้งที่ 1/2560 ออกไป โดยกำหนดวันประชุมวิสามัญผู้ถือหุ้น ครั้งที่ 1/2560 ครั้งใหม่ในวันที่ 8 ส.ค.60 โดยวาระการประชุมฯ เป็นวาระเดิมตามที่บริษัทฯ ได้แจ้งผู้ถือหุ้นทราบแล้ว โดยบริษัทจะจัดส่งหนังสือนัดประชุมไปยังผู้ถือหุ้น ไม่น้อยกว่า 7 วันก่อนวันประชุม และการประชุมครั้งใหม่นี้ไม่บังคับว่าจะต้องครบองค์ประชุม ทั้งนี้เป็นไปตามมาตรา 103 แห่งพระราชบัญญติบริษัทมหาชนจำกัด พ.ศ.2535 และข้อบังคับบริษัทข้อที่ 32
ทั้งนี้ ผู้ถือหุ้นที่จะมีสิทธิเข้าร่วมประชุมในการประชุมวิสามัญผู้ถือหุ้น ครั้งที่ 1/2560 ที่เลื่อนออกไปจะยังคงเป็นผู้ถือหุ้นรายเดิม ณ วันกำหนดรายชื่อผู้ถือหุ้นที่มีสิทธิในการเข้าร่วมประชุมวิสามัญผู้ถือหุ้น ครั้งที่ 1/2560 (Record Date) ในวันที่ 3 ก.ค.60 และวันรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์ พ.ศ. 2535 (รวมที่มีการแก้ไขเพิ่มเติม) โดยวิธีปิดสมุดทะเบียนและพักการโอนหุ้นเพื่อสิทธิในการเข้าร่วมประชุมวิสามัญผู้ถือหุ้น ครั้งที่ 1/2560 ในวันที่ 4 ก.ค.60
ก่อนหน้านี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เตือนให้ผู้ถือหุ้น EIC ศึกษาข้อมูลโดยละเอียดและใช้สิทธิของผู้ถือหุ้นในการรักษาประโยชน์ของตนเอง พร้อมกับซักถามผู้บริหาร EIC ถึงข้อมูลต่าง ๆ เพื่อให้มีข้อมูลครบถ้วนในการประกอบการตัดสินใจพิจารณาวาระการเพิ่มทุนเพื่อเข้าลงทุนในหุ้นสามัญของบริษัท ส.ธนา มีเดีย จำกัด เนื่องจากที่ปรึกษาทางการเงินอิสระ (IFA) เห็นว่า ผู้ถือหุ้นไม่ควรอนุมัติให้ EIC  เข้าทำรายการลงทุนดังกล่าวเนื่องจากราคาเสนอซื้อหุ้นมีมูลค่าสูงกว่าราคาประเมินที่จัดทำโดย IFA อย่างมีนัยสำคัญ
อนึ่ง รายการดังกล่าวข้างต้นต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน โดยไม่นับส่วนของผู้ถือหุ้นที่มีส่วนได้เสีย
 